XLIII.  Ad clerum et populum Dolensem.--Confirmatio Hugonis Dolensis electi.   (Laterani, Febr. 13.) [MARTEN.,  Anecdoct.,  III, 896.]
ANASTASIUS episcopus, servus servorum Dei, dilectis filiis clero, baronibus et populo Dolensi, et per universam Dolensem dioecesim constitutis, salutem et apostolicam benedictionem.
Illius exemplo inducti, qui languores nostros tulit, et dolores nostros sua pietate portavit, pietatis viscera vobis duximus expandenda, et quantum inpraesentiarum, salva Ecclesiae pace, potuimus, contritioni et dolori vestro paternae consolationis gratiam porrigendam. Unde ne forte, quod absit! ecclesia vestra in temporalibus omnino deficiat, curam eorum et gubernationem dilecto filio nostro Hugoni electo vestro commisimus, et eum tam de conservandis possessionibus quas nunc habet, quam recuperandis his, quae hactenus, pastorali cura deficiente, dilapsae sunt, praecipimus existere studiosum. Quoniam igitur ad id vestrum ei noscitur subsidium opportunum, per praesentia vobis scripta mandamus, quatenus eidem filio nostro diligentius assistatis, et eum recuperare et conservare bona ecclesiae vestrae toto studio adjuvetis; et sicut ea bonae memoriae R. quondam archiepiscopus vester in pace tenuit; ita et iste, vestro ei assistente suffragio, valeat retinere. Si forte vero aliquis vestrum de bonis ejusdem ecclesiae aliquid occupavit, eidem filio nostro absque molestia et contradictione restituat. Alioquin animadversionem districti Judicis, et indignationem beatorum Petri et Pauli apostolorum ejus se noverit incursurum. Datum Laterani, Idibus Februarii.